b"\n_START_ARTICLE_\nFrits Bolkestein\n_START_SECTION_\nBiografia\n_START_PARAGRAPH_\nVa n\xc3\xa9ixer el 4 d'abril de 1939 a la ciutat d'Amsterdam, sent n\xc3\xa9t del pol\xc3\xadtic i antic ministre neerland\xc3\xa8s Gerrit Bolkestein. Va estudiar f\xc3\xadsica, grec i filosofia a la Universitat d'Amsterdam, ampliant posteriorment els seus estudis als Estats Units d'Am\xc3\xa8rica i Anglaterra. Aix\xc3\xad mateix es llicenci\xc3\xa0 el 1965 en dret a la Universitat de Leiden._NEWLINE_Va iniciar la seva activitat professional a la companyia Royal Dutch Shell, treballant a Hondures, El Salvador, diversos pa\xc3\xafsos d'\xc3\x80frica i Indon\xc3\xa8sia, establint-se finalment a Par\xc3\xads per esdevenir director de la secci\xc3\xb3 Shell-Qu\xc3\xadmica.\n_START_SECTION_\nActivitat pol\xc3\xadtica\n_START_PARAGRAPH_\nMembre del Partit Popular per la Llibertat i la Democr\xc3\xa0cia (VVD), l'any 1978 fou escollit diputat al Parlament dels Pa\xc3\xafsos Baixos, esdevenint entre 1982 i 1986 subsecretari de comer\xc3\xa7 exterior. L'any 1988 fou nomenat Ministre de Defensa per part del Primer ministre dels Pa\xc3\xafsos Baixos Ruud Lubbers, c\xc3\xa0rrec que va mantenir fins al 1990. Aquell any fou nomenat l\xc3\xadder del partit liberal al parlament neerland\xc3\xa8s, c\xc3\xa0rrec que va abandonar el 1999._NEWLINE_Aquell any fou nomenat membre de la Comissi\xc3\xb3 Prodi, esdevenint Comissari Europeu de Mercat Interior i Fiscalitat i Uni\xc3\xb3 Duanera. El seu nomenament fou molt criticat per les seves conegudes declaracions racials sobre la immigraci\xc3\xb3."